Akademický senát

20.10.2014

**Návrh rozpočtu STU na rok 2014**

Predkladá: **prof. Ing. Robert Redhammer, PhD.**

rektor

Vypracoval: **Ing. Dušan Faktor, PhD.**

kvestor

Zdôvodnenie:

Návrh uznesenia: Akademický senát STU schvaľuje Rozpočet STU na rok 2014

1. bez pripomienok
2. s pripomienkami

# Návrh rozpočtu STU na rok 2014

## V súlade s ustanovením § 9 ods.(1) písm. f) a §10 ods. 6 zákona č. 131/2002 Z. z. o vysokých školách a o zmene a doplnení niektorých zákonov je na schválenie predložený návrh rozpočtu Slovenskej technickej univerzity v Bratislave na rok 2014.

V súlade s § 16 ods. (1) Zákona o VŠ návrh rozpočtu pozostáva z nákladov a výnosov, je spracovaný v štruktúre Výkazu ziskov a strát osobitne za okruh hlavnej činnosti, osobitne za okruh podnikateľskej činnosti (v rámci ekonomickej činnosti zdaňovanej) za STU a je vypracovaný podľa jednotlivých súčastí STU.

Návrh rozpočtu STU na rok 2014 vychádza z návrhov rozpočtov jednotlivých súčastí STU – fakúlt, univerzitných pracovísk a účelových zariadení STU. Pri zostavovaní návrhu rozpočtu sa vychádzalo z potreby zabezpečiť nutné náklady jednotlivých súčastí a náklady, ktoré vzniknú realizovaním výdavkov, ktoré vyplývajú z účelovo určených finančných prostriedkov pridelených dotačnou zmluvou zo ŠR. Pri plánovaní nákladov boli zohľadnené aj úsporné opatrenia, ktoré reflektujú pokles objemu dotácie i predpokladaného objemu mimodotačných prostriedkov. Okrem toho boli zohľadnené aj nutné opravy budov, ktoré sa nachádzajú v havarijnom stave a na ktoré boli z úrovne STU vyčlenené finančné prostriedky pri rozpise dotácie na rok 2014.

**Celkové náklady** (bez dane z príjmu) predstavujú čiastku 94 549 036 €. V rámci hlavnej činnosti 89 047 136 €, v rámci ekonomickej činnosti zdaňovanej 5 501 900 €.

V porovnaní so skutočnosťou roku 2013 plánované náklady predstavujú pokles o 3 136 260 €, t.j. 3,21% Tento pokles je determinovaný úspornými opatreniami. Naproti tomu niektoré nákladové položky zaznamenávajú nárast, a to najmä:

* náklady na opravy a udržiavanie o 2 467 293 €. Rast nákladov odrážajú plánované opravy budov a zariadení na jednotlivých súčastiach z úrovne STU, z toho najviac výmena okien na Fakulte architektúry a Strojníckej fakulte, oprava transformátorovej stanice na Trnávke a opravy budovy na Vazovovej 5 v celkovej výške 1 375 912 €. Tiež budú pokračovať práce na akciách, na ktoré boli pridelené účelovo viazané finančné prostriedky v predchádzajúcich obdobiach z MŠ VVaŠ SR, a to: oprava bloku F na Vazovovej 5 vo výške 400 000 €, údržba športovísk CAŠ vo výške 12 000 € a oprava strechy na ŠD Mladosť vo výške 17 805 €,
* cestovné o 92 433 € - zvýšené náklady súvisia s plánovanou prípravou výskumných zamestnancov MTF v Drážďanoch na prácu v Univerzitnom vedeckom parku a s plánovanými pracovnými cestami v rámci riešenia projektov na iných súčastiach,
* tvorba fondov o 355 544 € - zvýšenie spôsobila nová metodika pri prideľovaní motivačných štipendií pre vybrané študijné odbory,

Z hľadiska štruktúry nákladov najväčšie podiely z nákladov tvoria:

* osobné náklady (mzdové a sociálne náklady) vo výške 49 840 914 € - podiel 52,71%
* iné ostatné náklady vo výške 6 644 922 € - podiel 7,03%, kde najväčšiu časť (takmer ¾) tvoria náklady na štipendiá doktorandov
* náklady na energie vo výške 6 049 051 € - podiel 6,4%
* odpisy vo výške 11 730 542 € – podiel 12,4%.
* náklady na rôzne služby – výkony spojov (telekomunikácie, poštovné), odvoz odpadov, vložné na konferencie, inzercia, atď. vo výške 5 747 764 € – podiel 6,08 %

**Celkové výnosy** (pred zdanením) predstavujú čiastku **94 833 903 €**. Výnosy z hlavnej činnosti tvoria 88 289 205 €, výnosy z ekonomickej činnosti 6 544 698 €.

V porovnaní so skutočnosťou r. 2013 celkové výnosy pre rok 2013 predstavujú pokles o 3 366 673 €, t.j. o 3,42%.

Najväčšiu časť tvoria výnosy z dotácie vo výške 75 325 886 € t.j. 79,43 %, zostávajúcu časť výnosov 19 508 017 € (20,57 %) tvoria vlastné výnosy, v tom 6 544 698 € sú výnosy z ekonomickej činnosti.

Pri plánovaní výnosov z dotácie bolo uvažované nielen s dotáciou na bežné výdavky, ale aj s dotáciou, ktorá nebola minutá v predchádzajúcich obdobiach, s dotáciou v rámci realizovaných projektov a tiež pokrytie dotačných odpisov z kapitálovej dotácie získanej v predchádzajúcich obdobiach.

Pokles výnosov zaznamenali nasledujúce účty:

* tržby z predaja služieb o 93 353 €
* iné ostatné výnosy o 1 242 832 €
* výnosy z použitia fondov o 376 443 €
* výnosy z nájmu o 53 642 €
* dotácia o 1 745 782 €

Z hľadiska štruktúry vlastných výnosov najdôležitejšie položky tvoria:

výnosy z predaja tovaru vo výške 251 000 € t.j. 0,26%

výnosy z predaja služieb vo výške 9 402 103 €, t.j. 9,91%,

ostatné výnosy vo výške 7 054 817 €, t.j. 7,44 %,

výnosy z majetku (výnosy z prenájmu) sú plánované vo výške 1 238 895 €, t.j. 1,31%,

výnosy z použitia fondov 1 403 400 €, 1,48%.

iné spolu vo výške 157 802 € t.j. 0,17%

Pri delení príjmov z prenájmov nehnuteľností, ktoré sú príjmom spoločného účtu na R STU, zostáva v platnosti aj pre rok 2014 pôvodný model delenia medzi súčasti:

1) prenájom priestorov na fakultách a rektoráte (vrátane celouniverzitných pracovísk):

- 70% príjmov sa poukáže fakultám a rektorátu

- 30% príjmov zostane na spoločnom účte

2) prenájom priestorov v ÚZ ŠDaJ a ÚZ Gabčíkovo

- 80% príjmov sa poukáže ÚZ ŠDaJ a ÚZ Gabčíkovo

- 20% príjmov zostane na spoločnom účte.

Príjmy z prenájmov, ktoré zostávajú na spoločnom účte STU sa použijú na finančné krytie univerzitných výdavkov nezabezpečených dotáciou (univerzitné výdavky, UZ Gabčíkovo, UZ Technik)

**Celkový plánovaný hospodársky výsledok pred zdanením** ako rozdiel výnosov a  nákladov pred zdanením predstavuje **zisk**  vo výške 284 867 € .

Na okruhu hlavnej činnosti strata vo výške 757 931 €, na okruhu podnikateľskej činnosti (ekonomickej činnosti zdaňovanej) zisk vo výške 1 042 798 €.

Stavebná fakulta plánuje na hlavnej činnosti nezdaňovanej stratu vo výške 88 592 €. Tento stav je ovplyvnený najmä výškou odpisov majetku obstaraného z vlastných zdrojov (mimo dotácie zo štátneho rozpočtu), podstatným rastom nákladov na výplatu štipendií novoprijatých doktorandov (na ktorých sa neposkytuje dotácia zo štátneho rozpočtu) a poklesom výnosov od zahraničných študentov.

Plánovanú stratu na hlavnej činnosti na Fakulte informatiky a informačných technológií ovplyvnili tieto faktory: schválená dotacia na rok 2014 je nižšia v porovnaní s predpokladanými nákladmi, nevyhnutnými na zabezpečenie pedagogickej, vedeckovýskumnej činnosti a základnej prevádzky fakulty. Ide najmä o náklady na štipendiá doktorandov a náklady na pokrytie odpisov zariadeni, ktoré boli v minulých rokoch obstarané z vlastných zdrojov prostredníctvom fondu reprodukcie. Nakoľko uvedený druh nákladov patrí preukázateľne do okruhu hlavnej činnosti, je snaha fakulty podnikateľskou činnosťou dosiahnuť taký zisk, aby tento pokryl rozpočtom nezabezpečené náklady a fakulta ako celok dosiahla kladný hospodársky výsledok.

Na rektoráte je plánovaný záporný hospodársky výsledok (-752 337€) spôsobený plánovanou stratou na hlavnej činnosti vo výške 1 009 155 €, čo je zapríčinené skutočnosťou, že na Rektoráte sú vykazované odpisy všetkých budov STU aj tie, ktoré nie sú kryté dotáciou zo štátneho rozpočtu a tiež odpisy prístrojov nakúpených v rámci projektov zo štrukturálnych fondov, ktoré boli riešené na Projektovom stredisku STU.

Hospodárenie STU môžu negatívne ovplyvniť najmä neočakávané opravy a odstraňovanie havarijných situácií.

Výška nákladov i výnosov môže byť ovplyvnená v priebehu roka aktivitami realizovanými v rámci projektov financovaných zo štrukturálnych fondov, čo však nebude mať dopad na hospodársky výsledok, nakoľko 95% predstavujú výnosy prostredníctvom dotácie a 5% - ný podiel spolufinancovania prostredníctvom rezervného fondu. Pri projektoch, ktoré sú riešené Projektovým strediskom STU, bude financovanie zabezpečené prostredníctvom rezervného fondu z účtu z predaja majetku.

Prílohy- tabuľky:

1. Návrh rozpočtu STU na rok 2014

2. Návrh rozpočtu STU na rok 2014 – Náklady, výnosy, hospodársky výsledok podľa súčastí

3. Návrh rozpočtu STU na rok 2014– Náklady a výnosy (účty) podľa súčastí